आकांक्षा बालिग ही नहीं, बल्कि एक शादीशुदा स्त्री भी है, इसके बावजूद प्रशासन की हठधर्मिता के चलते उसे अनावश्यक रूप से चालीस दिनों तक नारी निकेतन में रहना पड़ा। वहाँ उसकी स्थिति कैदी की तरह थी। उससे न कोई मिल सकता था न उसकी आवाज कहीं पहुँच सकती थी। 40 दिनों में आकांक्षा के ससुराल पक्ष के किसी भी सदस्य को एक बार भी नारी निकेतन जा कर उससे मुलाकात करने की अनुमति प्रदान नहीं की गई। आकांक्षा का नारी निकेतन का अनुभव काफी कड़वा रहा। आकांक्षा की सास वंदना सिंह ने डिप्टी कलेक्टर सपना त्रिपाठी के न्यायालय में अर्जी लगाई कि उसे नारी निकेतन से मुक्त किया जाए। लेकिन उनकी अर्जी को अनदेखा किया जाता रहा। आकांक्षा के पक्ष में पेश किए गए आयु संबंधी प्रमाण पत्रों को भी अनदेखा किया गया। मूल दस्तावेज पेश करने के बाद भी उसकी रिहाई संभव नहीं हो पाई। वह अनावश्यक रूप से नारी निकेतन में कैद रखी गई थी। बहू आकांक्षा को मुक्त कराने के लिए वंदना सिंह उनकी पुत्री और सहयोगियों को काफी परेशान होना पड़ा। वंदना सिंह अपनी बहू को ले कर अपने घर अजयगढ़ वापस जाना चाहतीं थीं, लेकिन प्रशासन के अड़ियल रवैए के कारण उनका पूरा परिवार परेशान होता रहा।